Fit-23 ta' April 2020, il-Kunsill Ewropew iddeċieda li jaħdem biex jistabbilixxi fond għall-irkupru bħala risposta għall-konsegwenzi soċjoekonomiċi tal-kriżi tal-COVID-19. Huwa inkariga lill-Kummissjoni biex tanalizza l-ħtiġijiet preċiżi u toħroġ urġentement bi proposta li hija proporzjonata mal-isfida li qed niffaċċjaw. Illum, is-27 ta' Mejju 2020, il-Kummissjoni Ewropea ħarġet il-proposta tagħha dwar il-Fond għall-Irkupru u l-Qafas Finanzjarju Pluriennali (QFP). "Dan huwa pass importanti fil-proċess tat-teħid tad-deċiżjonijiet. Huwa ser jgħin biex l-appoġġ ikun immirat lejn is-setturi u r-reġjuni l-aktar milquta mill-pandemija tal-COVID 19." L-analiżi u l-valutazzjoni tal-proposta tal-Kummissjoni dwar il-Fond għall-Irkupru u l-QFP ser jibdew immedjatament fil-korpi tal-Kunsill. B'mod parallel, il-President tal-Kunsill Ewropew u l-kabinett tiegħu ser jikkonsultaw l-Istati Membri. Imbagħad ser inqajmu l-kwistjoni fil-Kunsill Ewropew regolari fid-19 ta' Ġunju 2020. Għandna nagħmlu l-almu tagħna biex jintlaħaq qbil qabel il-waqfa tas-sajf. Iċ-ċittadini u n-negozji tagħna ntlaqtu b'mod qawwi mill-pandemija. Dawn jeħtieġu għajnuna mmirata mingħajr dewmien." Qbil dwar il-Fond għall-Irkupru u l-QFP ser iwitti t-triq għall-irkupru ekonomiku tal-Ewropa u jagħti spinta lit-transizzjonijiet ekoloġiċi u diġitali. "Inħeġġeġ lill-Istati Membri kollha biex jeżaminaw malajr il-proposta tal-Kummissjoni u jaħdmu b'mod kostruttiv lejn kompromess fl-aħjar interessi tal-Unjoni."